ทีเอ็มบีสนองลูกค้า เพิ่มเงินออมประกัน
แบงก์ทหารไทยสนองลูกค้าออมเงินเพิ่ม ปรับเพิ่มทุนประกันแบบออมทรัพย์ 100%
9 ก.ย. 2559

แบงก์ทหารไทยสนองลูกค้าออมเงินเพิ่ม ปรับเพิ่มทุนประกันแบบออมทรัพย์ 100%
น.ส.มิ่งขวัญ พัฒนวงศ์ หัวหน้าเจ้าหน้าที่บริหารส่งเสริมการตลาดลูกค้าบุคคล ธนาคารทหารไทย หรือทีเอ็มบี เปิดเผยว่า ธนาคารได้ปรับเพิ่มทุนประกันภัยในส่วนของกรมธรรม์ออมทรัพย์ “TMB Life Saver 15/9” ขึ้นอีก 100% ไปสูงสุดถึง 5.2 แสนบาท มีค่าเบี้ยปีละ 4.8 หมื่นบาท เพื่อตอบสนองความต้องการของลูกค้าที่ต้องการออมเงินเพิ่มขึ้นมากกว่าเดิม โดยเป็นแบบที่ชำระค่าเบี้ย 9 ปี คุ้มครอง 15 ปี เป็นแบบที่ไม่ยุ่งยากซับซ้อน และเบี้ยที่จ่ายต้องไม่กระทบกับการใช้ชีวิตประจำวัน
อย่างไรก็ตาม ธนาคารได้เริ่มขายประกันดังกล่าวมาตั้งแต่ปี 2558 แต่กำหนดทุนประกันภัยสูงสุดไว้เพียง 2.6 แสนบาท และมีค่าเบี้ยปีละ 2.4 หมื่นบาท เพื่อจับกลุ่มวัยทำงานและต้องการออมเงินโดยเฉพาะ เนื่องจากสามารถเลือกได้ว่าจะจ่ายแบบรายเดือนหรือรายปี และนำไปลดหย่อนภาษีได้
“อย่างเช่นกรณีต่ำสุด ลูกค้าจ่ายเบี้ยเดือนละ 1,000 บาท หรือปีละ 1.2 หมื่นบาท เพียง 9 ปี จะได้เงินคืนปีละ 2,000 บาท เมื่อครบ 15 ปี ก็ได้รับเงินก้อนไป1 แสนบาท” น.ส.มิ่งขวัญ กล่าว
ทั้งนี้ ผลสำรวจล่าสุด พบว่าลูกค้ามีความต้องการออมเงินมากขึ้น จึงทำให้ธนาคารต้องปรับเพิ่มทุนประกันใหม่ และนิยมจ่ายค่าเบี้ยแบบรายปีมากถึง 70% ขณะที่จ่ายแบบรายเดือนเพียง 30% เท่านั้น